বিতর্কের মাঝেই ভারতের বিরুদ্ধে সিরিজ! বাংলাদেশে যাবেন রোহিত, কোহলিরা?

ওয়েব ডেস্ক: উত্তাল রাজনৈতিক পরিস্থিতির মাঝেই ভারতের সঙ্গে একাধিক সিরিজের ঘোষণা করল বাংলাদেশ (Bangladesh)। ২০২৫ সালে এই সিরিজ হওয়ার কথা ছিল। কিন্তু দুই দেশের রাজনৈতিক অশান্তির কারণে বাতিল হয়েছিল সেই সিরিজ। তবে বছর গড়াতেই বাংলাদেশ ক্রিকেট বোর্ড (Bangladesh Cricket Board) জানিয়ে দিল যে, বাংলাদেশে ওডিআই এবং টি-২০ সিরিজ (IND vs BAN) খেলতে আসছে ভারতীয় দল (India Cricket Team)। ঘোষিত হয়েছে সম্ভাব্য সূচিও। কিন্তু এখনও দুই দেশের সম্পর্কে বিশেষ কিছু উন্নতি হয়নি। তেই ভারতীয় দল আদৌ বাংলাদেশ সফরে যাবে কী না, তা নিয়ে উঠছে প্রশ্ন।

বাংলাদেশ ক্রিকেট বোর্ড সূত্রে জানা গিয়েছে, চলতি বছরের ২৮ অগাস্ট বাংলাদেশে পৌঁছনোর কথা ভারতীয় দলের। এরপর ১, ৩ ও ৬ সেপ্টেম্বর ৩টি ওডিআই ম্যাচের সিরিজ (ODI Series) অনুষ্ঠিত হওয়ার কথা। তার পর ৯, ১২ ও ১৩ সেপ্টেম্বর তিনটি টি-২০ ম্যাচের সিরিজে (T20 Series) মুখোমুখি হবে ভারত ও বাংলাদেশ। বোর্ডের পক্ষ থেকে জানানো হয়েছে, “আগে যে সিরিজটি বাতিল হয়েছিল, সেটিই এ বছর আয়োজন করা হবে। তবে ম্যাচগুলির ভেন্যু পরে জানানো হবে।”

আরও পড়ুন: KKR-এ বাংলাদেশি! শাহরুখ খানকে ‘গদ্দার’ বলে কটাক্ষ BJP নেতার

এদিকে দুই দেশের সম্পর্কের টানাপোড়েন এই সিরিজকে ঘিরে অনিশ্চয়তা বাড়াচ্ছে। সাম্প্রতিক সময়ে বাংলাদেশে সংখ্যালঘু হিন্দুদের উপর নির্যাতন ও মৌলবাদী আগ্রাসনের অভিযোগ সামনে এসেছে। ধর্মের নামে হানাহানি এবং নিরাপত্তা নিয়ে উদ্বেগ তৈরি হওয়ায় ভারতীয় ক্রিকেটপ্রেমীদের একাংশের মধ্যে ক্ষোভ বাড়ছে। এই আবহে ভারতীয় দলের নিরাপত্তা নিয়ে প্রশ্ন তুলছেন অনেকেই।